《乌啼曲为烈妇栋鄂氏作》
清代·曹锡龄

乌啼夜半山石裂，白杨风紧愁云结。冰蚕凄断五十弦，一曲离鸾泪成血。

女萝菟丝本相附，既不同衾当同穴。白骨长埋冬岭松，青山共对秋坟月。

人生百年会有尽，弹指流光何飘瞥。惟有坚贞一片心，地老天荒终不灭。

明诗习礼本高门，取义成仁自奇节。幽阡岁岁长苔花，不蚀生金三尺碣。

作者简介：锡龄，字定轩，汾阳人。乾隆乙未进士，官御史。